text: Kvæstet efter punktering
  20 april 2013 kl. 09.53
  På vejen mellem Horsens og Odder ramte en bilist en 23-årig mand, der ville have hjælp.
  Den 23-årige er fra Brabrand. Sydøstjyllands Politi oplyser, at han har flere skader i ansigtet. Der er brud på begge ben, og han er i livsfare, siger vagtchef Stig Simonsen til Ritzau.
  Ulykken skete, da den 23-årig forsøgte at standse en bilist.
  - Den 23-årige og en medpassager holdt inde i vejsiden, hvor de forsøgte at reparere hjulet. Han forsøgte at standse en bil, der kommer kørende. Men en 53-årig bilist så manden for sent og ramte ham, fortæller vagtchefen.
  Ulykken skete klokken 05.26 på Haldrupvej mellem Horsens og Odder.
  